### Beslutningstema

I denne sag skal der tages stilling til udarbejdelsen af et tværkommunalt kommissorium for konceptet Kyst og Kunst gældende for de fire vadehavskommuner.

### Sagsfremstilling

**Politik**

Kyst og Kunst understøtter Kultur- og [adresse] tema Kunst for alle.

**Rapporten Kyst og Kunst**

I 2021 blev rapporten "Kyst og Kunst" udarbejdet med fokus på at udvikle et forløb langs kyststrækningen i Esbjerg Kommune. Rapporten er en forundersøgelse af, om interessen for og glæden ved naturens og landskabets kvaliteter langs vadehavskysten kan øges og forstærkes ved hjælp af kunst, arkitektur og design. Se bilag.

I rapporten beskrives, hvordan landskabelige, arkitektoniske og kunstneriske greb kan tilføre værdi til område og øge attraktiviteten, både i bosætnings- og turismeøjemed.

Rapporten peger på uforløste oplevelsespotentialer og -kvaliteter i det kystnære område af Esbjerg Kommune, og sætter herudover spot på muligheden for bosætnings- og turismeperspektiverne ved at arbejde med vadehavskysten som et samlet hele.

Rapporten indeholder overordnede forslag til indsatser, der skal ses som gensidigt afhængige og understøttende.

De fire borgmestre i vadehavskommunerne, Esbjerg, Fanø, Varde og Tønder, har set rapporten, og er enige om, at de grundlæggende greb er interessante langs hele vadehavskysten.

Derfor præsenteres  her et koncept, der kan knytte vadehavskommunerne sammen i et nyt ambitiøst og langsigtet perspektiv med en bundlinje, der handler om at understøtte bosætningen i de fire kommuner.

**Formål med Kyst og Kunst**

Formålet er at øge vadehavskystens attraktivitet i bosætningsøjemed.

Konceptet rummer således et socialt bæredygtighedsperspektiv, der handler om at understøtte levende lokalsamfund via lokal inddragelse i udviklingen samt at bidrage positivt til den lokale stolthed og identitet gennem et oplevelsesmæssigt løft.

Konceptet understøtter herudover en bæredygtig turisme, som giver den cyklende og vandrende turist gode, spændende og varierede oplevelser langs vadehavskysten.

**Det tværkommunale koncept**

Kyst og Kunst vil, med et skarpt fokus på den stedbunde oplevelsesværdi for cyklister og gående langs Vadehavets nationale cykelrute nummer 1, skabe koblinger til andre initiativer og ruteforløb i området. Det fælles fokus og en koordinering af indsatser, anlæg og ruter vil kunne højne oplevelsen af vadehavskommunernes kyststrækning, så den i endnu højere grad bliver et destinationsmål for både borgere og turister. Se bilag.

Udarbejdelsen af et koncept for Kyst og Kunst har tre hovedspor:

1. Overblik over tidligere, nuværende og fremtidige projekter, der kan bidrage positivt ind i en samlet fortælling og oplevelse af Vadehavets kyststrækning.
2. Udvikling af sammenhængende ruteforløb med dertil hørende overvejelser om skiltning og lignende
3. Identifikation og udvikling af nedslagspunkter

Koordineringen på tværs skal sikre, at det samlede udbud på sigt holder niveauet og bliver mangfoldigt og varieret.

Der er tale om et forpligtende samarbejde i den forstand, at hver kommune byder ind med det de har, og det, de har mulighed for og ønsker at prioritere, men samtidig at de ruteforløb, udviklingstiltag eller andet som samarbejdet med konceptet resulterer i, bliver implementeret i kommunernes planlægning og formidling.

Realisering af aktiviteter og projekter skal tænkes ind i en længere tidsramme og vil finde sted over de næste mange år. Der vil derfor også løbende under udviklingen af konceptet opstå nye initiativer og projekter som konceptet skal kunne rumme eller relatere til.

Visionen om, at konceptet kan bidrage til vadehavsområdet attraktivitet og dermed på sigt til bosætning, er ambitiøs og kræver dialog, kvalitetsbevidsthed, tålmodighed og mindst mod til at gå nye veje.

**Kommissorium**

Denne sag fremlægges i alle fire vadehavskommuner og er en igangsætning for konceptet, hvor der skal udarbejdes et kommissorium for samarbejdet.

Kommissoriet skal fastlægge en række elementer i arbejdet som: formål, opgave, målsætning, organisering, formidling, implementering, personale og finansiering samt deltagerkreds.

Kommissoriet skal herudover håndtere konceptets langsigtede perspektiv både i forhold til det politiske ophæng samt den tidsmæssige styring og opfølgning, for derigennem at sikre fremdriften i samarbejdet. Udkastet til kommissoriet fremlægges til politisk drøftelse og skal godkendes politisk inden udrulningen af konceptet kan finde sted.

De fire kommuners Kultur- og Fritidsudvalg har en selvskrevet rolle i udviklingen af konceptets indhold. Det politiske ophæng afklares i øvrigt som en del af arbejdet med kommissoriet for konceptet.

### Økonomi

Kommissoriet vil fastlægge det forventede ressourcetræk for de fire vadehavskommuner både i forhold til personaleressourcer og finansieringsmodeller.

Udarbejdelsen af kommissoriet vil i sig selv kræve en møderække og dermed også et vist antal medarbejdertimer fra alle fire kommuner, men vil ikke kræve yderligere finansiering.

### Indstilling Vicekommunaldirektøren indstiller,

at der udarbejdes et tværkommunalt kommissorium for konceptet Kyst og Kunst gældende for de fire vadehavskommuner, og

at indstillingen videresendes til Økonomiudvalget og Kommunalbestyrelsen.

**Beslutning fra Kultur- og Fritidsudvalget den 12. august 2025, pkt. 6:**

Indstillingen anbefales.

Yngve Rasmussen deltog ikke i mødet.

**Beslutning i Økonomiudvalget den 21. august 2025, pkt. 16:**

Indstillingen anbefales.

Laurits Jensen kan ikke følge indstillingen.

### Beslutning

Indstillingen godkendt.

Laurits Jensen (O) kan ikke følge indstillingen.

Benjamin Toft (V) deltog ikke i mødet.